A BIZOTTSÁG HATÁROZATA
(2005. március 4.)
a 93/52/EGK és a 2003/467/EK határozatnak Szlovénia brucellózistól (B. melitensis) és szarvasmarhák enzootikus leukózisától mentes státusúnak nyilvánítása, valamint Szlovákia szarvasmarha-tuberkulózistól és szarvasmarhák enzootikus leukózisától mentes státusúnak nyilvánítása tekintetében történő módosításáról
(az értesítés a B(2005) 483. számú dokumentummal történt)
(EGT vonatkozású szöveg)
(2005/179/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak A. melléklete I. része 4. pontjára, II. része 7. pontjára és D. melléklete I. része E. pontjára,
tekintettel a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelvre (2) és különösen annak A. melléklete 1. fejezete II. pontjára,
mivel:
(1)
Az egyes tagállamok vagy régiók brucellózisra (B. melitensis) vonatkozó követelményeknek való megfelelősége rögzítéséről és hivatalosan brucellózismentes tagállammá, illetve régióvá nyilvánításáról szóló, 1992. december 21-i 93/52/EGK bizottsági határozat (3) felsorolja a tagállamok azon régióit, amelyek hivatalosan brucellózistól (B. melitensis) mentesnek minősülnek a 91/68/EGK irányelvnek megfelelően.
(2)
Szlovéniában a juh- és kecskefélék brucellózisa legalább öt éve bejelentési kötelezettség alá tartozik, és e betegség előfordulását hivatalosan nem erősítették meg az adott időszakban. A tagállam legalább három éve betiltotta e betegség elleni vakcinázást is. Szlovénia ezenkívül vállalta, hogy megfelel a 91/68/EGK irányelvben meghatározott egyes más feltételeknek a tagállam brucellózismentesnek minősítését követően elvégzendő szúrópróbaszerű ellenőrzéseket illetően. Ezért Szlovéniát hivatalosan brucellózistól (B. melitensis) mentesnek kell minősíteni a juh- vagy kecskeféléket tartó gazdaságok tekintetében.
(3)
A 64/432/EGK irányelv előírja, hogy a tagállamok vagy azok részei vagy régiói szarvasmarha-állományai hivatalosan tuberkulózismentesnek, brucellózismentesnek és szarvasmarhák enzootikus leukózisától mentesnek nyilváníthatók, az irányelvben megállapított bizonyos feltételeknek való megfelelésre is figyelemmel.
(4)
A szarvasmarha-tuberkulózistól, a szarvasmarha-brucellózistól és a szarvasmarhák enzootikus leukózisától mentesnek nyilvánított tagállamok jegyzékét az egyes tagállamok vagy a tagállamok egyes régiói szarvasmarha-állományainak hivatalosan tuberkulózismentes, brucellózismentes és szarvasmarhák enzootikus leukózisától mentes státusa megállapításáról szóló, 2003. június 23-i 2003/467/EK bizottsági határozat (4) melléklete tartalmazza.
(5)
Miután a Bizottság értékelte a Szlovénia által benyújtott azon dokumentumokat, amelyek bizonyítják a 64/432/EGK irányelvben előírt feltételeknek való megfelelést a szarvasmarhák enzootikus leukózisától való mentesség tekintetében, a tagállam egészét hivatalosan a szarvasmarhák enzootikus leukózisától mentesnek kell nyilvánítani.
(6)
Miután a Bizottság értékelte a Szlovákia által benyújtott azon dokumentumokat, amelyek bizonyítják a 64/432/EGK irányelvben előírt feltételeknek való megfelelést a szarvasmarha-tuberkulózistól és a szarvasmarha-brucellózistól való mentesség tekintetében, a tagállam egészét hivatalosan a szarvasmarha-tuberkulózistól és a szarvasmarha-brucellózistól mentesnek kell nyilvánítani.
(7)
A 93/52/EGK és a 2003/467/EK határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/52/EGK határozat I. melléklete e határozat I. mellékletének megfelelően módosul.
2. cikk
A 2003/467/EK határozat I., II. és III. melléklete e rendelet II. mellékletének megfelelően módosul.
3. cikk
Ennek a határozatnak a tagállamok a címzettjei.
Kelt Brüsszelben, 2005. március 4-én.